《惠莲峰诗以为谢》
宋代·释文珦

月汀家在帝王都，不藏歌舞唯藏书。
旧诧邺侯三万轴，君家所藏还有余。
寄我一诗辞缜密，言言皆自书中出。
复来访我飞来阴，坐石分题更超轶。
西山落日催归轩，执手西风伤别魂。
他日终期到书室，一一与君重细论。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。